钦定古今图书集成/明伦汇编/官常典/第355卷 > 赵佑 朱廷声 徐钰 陈琳 王良臣
## 钦定古今图书集成/明伦汇编/官常典/第355卷 > 赵佑 朱廷声 徐钰 陈琳 王良臣

潘镗

按《明外史》本传：“‘佑字汝翼，双流人，弘治九年进士。由
繁昌知县召为御史。正德元年六月，武宗因灾异下
诏修省，而耽乐如故。佑上言：太监丘聚、刘瑾、马永成
辈，日献鹰犬，导骑射，万一有衔橛之变，岂不为两宫
忧’？镇守内臣邓原、麦秀颇简静，而刘璟、梁裕挤代之。
户部议马房草场召民佃种，甯、瑾竟自奏，止李兴擅”
伐陵木，已坐大辟，乃欲赂左右祈免。他如南京守备
刘云，仓场监督赵忠、韦隽、段循，俱夤缘增设，乞置聚
瑾辈于法，罢璟、裕毋遣，而汰革额外冗员。自今政事
必谘大臣、台谏，不为近习所摇，则灾变自弭。奏入，群
奄大恨。帝将大婚，诏取太仓银四十万两。佑言：“左右
以婚礼为名，将肆无厌之欲，计臣惧祸而不敢阻，阁
臣避怨而不敢争。用如泥沙，坐致耗国。不幸兴师旅，
遘饥馑，将何以为讨哉？”九月，宛平郊外李花盛开，佑
言：“此阴擅阳权，非偶然也。”帝皆不纳。是时，中官益横，
举朝忧愤。佑乃与御史进贤朱廷声、江夏徐钰交章
极论。章下阁议，将重罪中官。事忽中变。瑾既得志，大
逐廷臣忤己者，指佑与廷声、钰及陈琳、王良臣、潘镗
等为奸党，勒罢之。瑾诛，用荐起山西佥事，卒。廷声，字
克谐，弘治十二年进士，嘉靖中终刑部右侍郎。钰，字
用砺，弘治九年进士，终四川左布政使。琳，字玉畴，萧
田人。弘治九年进士。由庶吉士改御史。上《端本修政》
十五事。出督南畿学政。刘瑾逐刘健、谢迁，逮戴铣、陆
崑等，琳抗章言：“南京穷冬雷震，正旦日食，正宜修德
弭灾，委心元寮，博采忠言。岂宜自弃股肱，隔塞耳目。”
瑾大怒，谪揭阳丞。瑾败，迁嘉兴同知。世宗时，终南京
兵部右侍郎。良臣，陈州人。弘治六年进士。官南京御
史。刘瑾逮南京科道，良臣方清军江西，驰疏请宥之。
瑾怒，逮下诏狱，廷杖三十，斥为民。瑾诛，起山东副使，
终按察使。镗，字宗节，六安人。弘治九年进士。有孝行。
为满城知县，忧归，装不满一车。继知滑县，擢御史。陈
《时务大计》四。孝宗嘉纳之。正德初，以论高凤为中人
所恶，传旨指镗党太监王岳，除其名。八年起广东佥
事，谢病归。